b'\n_START_ARTICLE_\nHP-25\n_START_PARAGRAPH_\nHP-25 (s kodnim imenom \xc2\xbbSquash\xc2\xab\xc2\xa0(Bu\xc4\x8da)) je bil znanstveno-tehni\xc5\xa1ki \xc5\xbeepni kalkulator in tretji programabilni kalkulator (za HP-65 in HP-55) podjetja Hewlett-Packard. Izdelali so ga leta 1975, prodajna cena pa je bila 195 $. Kalkulator je bil cenej\xc5\xa1a razli\xc4\x8dica HP-67 in ni imel bralnika magnetnih kartic. Ko se je kalkulator ugasnil, so se programi in podatki zbrisali._NEWLINE_HP-25C (s kodnim imenom \xc2\xbbSquish\xc2\xab\xc2\xa0(Mezga)) je imel stalni pomnilnik s pomo\xc4\x8djo tehnologije CMOS, prodajati pa so ga za\xc4\x8deli eno leto kasneje kot HP-25 po enaki ceni. Oba modela so prodajali do leta 1978.\n_START_SECTION_\nZna\xc4\x8dilnosti\n_START_PARAGRAPH_\nKalkulatorja sta uporabljala obrnjeni poljski zapis (RPN) in fiksni \xc5\xa1tirinivojski samodejni sklad operandov (X, Y, Z, T). Imela sta 30 tipk in 10 mestni prikazovalnik \xc5\xa1tevil z rde\xc4\x8dimi svetle\xc4\x8dimi diodami (LED). Na ve\xc4\x8dino tipk so lahko \xc5\xa1le 3 funkcije: normalna, z zlatorumeno tipko f in z modro tipko g. HP-25 je imel prvi in\xc5\xbeenirski prikaz \xc5\xa1tevil, kjer so bili eksponenti vedno ve\xc4\x8dkratniki \xc5\xa1tevila 3, tako da so odgovarjali obi\xc4\x8dajnim predponam SI, mega, kilo, mili, mikro, nano itd._NEWLINE_HP-25 je imel prostora za 49 programskih vrstic. Bil je prvi kalkulator HP s popolnoma strnjenimi kodami tipk, tako da sta se na primer prefiksna tipka in funkcijska tipka shranili na eno mesto v programu. To je zmanj\xc5\xa1alo porabo pomnilni\xc5\xa1kega prostora. Poleg tega je imel sedem pomnilni\xc5\xa1kih registrov in posebne znanstvene in statisti\xc4\x8dne funkcije. Uporabni\xc5\xa1ki priro\xc4\x8dnik je bil natiskan na 161-ih straneh v \xc5\xa1tirih barvah. Vseboval je mnogo matemati\xc4\x8dnih, znanstvenih, navigacijskih in finan\xc4\x8dnih programskih zgledov.'